51 Sena ke seo Jehova a se boletseng: “Bonang! ke tsosa moea+ o senyang khahlanong le Babylona+ le khahlanong le baahi ba Leb-kamai; 2 ke tla romela Babylona baolōsi bao ka sebele ba tla e olōsa ’me ba etse naha ea eona lefeela;+ etsoe ba tla e futuhela ka mahlakoreng ’ohle letsatsing la tlokotsi.+ 3 “Ea hatakelang seqha a se ke a hatakela.+ Ho se ke ha e-ba le ea emang a apere seaparo sa hae se makhakhapha a tšepe. “Le se ke la bontša qenehelo leha e le efe ho bahlankana ba eona.+ Nehelang lebotho lohle la eona timetso.+ 4 Ba tla oa ba bolailoe naheng ea Bakalde+ ’me ba hlabiloe literateng tsa eona.+ 5 “Etsoe Baiseraele le Bajuda+ ha baa arohanngoa le Molimo oa bona, le Jehova oa mabotho.+ Etsoe naha ea bao e tletse molato ponong ea Mohalaleli oa Iseraele.+ 6 “Balehang Babylona,+ ’me e mong le e mong a pholose moea oa hae.+ Le se ke la fetoha ba sa pheleng ka lebaka la phoso ea eona.+ Etsoe ke nako ea phetetso ea Jehova.+ Ho na le tšoaro eo a e buseletsang ho eona.+ 7 Babylona e ’nile ea e-ba senoelo sa khauta letsohong la Jehova,+ sa tahisa lefatše lohle.+ Lichaba li tahiloe ke veine ea eona.+ Ke ka lebaka leo lichaba li ntseng li etsa ka bohlanya.+ 8 Babylona e oele ka tšohanyetso, hoo e robehileng.+ E lleleng.+ Nkang balsame bakeng sa bohloko ba eona.+ Mohlomong e ka fola.” 9 “Re ka be re folisitse Babylona, empa ha ea fola. E tloheleng,+ ’me a re eeng e mong le e mong naheng ea habo.+ Etsoe kahlolo ea eona e fihlile maholimong, ’me e phahamiselitsoe maholimong a koahetsoeng ke maru.+ 10 Jehova o re tliselitse liketso tsa ho loka.+ Tloong ’me re phete mosebetsi oa Jehova Molimo oa rōna Sione.”+ 11 “Leotsang marumo.+ Tlatsang lithebe tse chitja. Jehova o tsositse moea oa marena a Bamede,+ hobane khopolo ea hae e khahlanong le Babylona,+ e le hore a e felise. Etsoe ke phetetso ea Jehova, phetetso bakeng sa tempele ea hae.+ 12 Phahamisang pontšo khahlanong le marako a Babylona.+ Etsang hore tebelo e be matla.+ Behang balebeli. Lokisang ba lallang.+ Etsoe Jehova o rerile ’me ka sebele o tla etsa seo a se buileng khahlanong le baahi ba Babylona.”+ 13 “Uena mosali ea lutseng holim ’a metsi a mangata,+ ea nang le matlotlo a mangata,+ bofelo ba hao bo fihlile, tekanyo+ ea ho etsa phaello ha hao.+ 14 Jehova oa mabotho o hlapantse ka moea+ oa hae, ‘Ke tla le tlatsa ka batho, joaloka litsie,+ ’me ka sebele ba tla le binela mohoo.’+ 15 Ke Moetsi oa lefatše ka matla a hae,+ Ea tiisang ka thata naha e behang+ ka bohlale ba hae,+ le Eo ka kutloisiso+ ea hae a otlolotseng maholimo.+ 16 Ka lentsoe la hae o fana ka molumo oa metsi maholimong, ’me o nyolla mouoane lipheletsong tsa lefatše.+ O entse le mekoallo ea metsi bakeng sa pula,+ ’me o hlahisa moea matlong a hae a polokelo. 17 Motho e mong le e mong o itšoere ka mokhoa o sa nahaneng e le hore a se ke a tseba.+ E mong le e mong ea sebetsang ka tšepe o tla ikutloa a hlabiloe ke lihlong ka lebaka la setšoantšo se betliloeng;+ etsoe setšoantšo sa hae se entsoeng ka ho qhibilihisoa ke leshano,+ ’me ha ho na moea ho tsona.+ 18 Ke lefeela,+ sesomo.+ Nakong ea ha li eloa hloko li tla timela.+ 19 “Kabelo ea Jakobo ha e joaloka lintho tsena,+ etsoe ke Moetsi oa ntho e ’ngoe le e ’ngoe,+ esita le lere la lefa la hae.+ Lebitso la hae ke Jehova oa mabotho.”+ 20 “U molangoana oa ka, joaloka libetsa tsa ntoa,+ ’me ka sebele ke tla robakanya lichaba ka uena, ’me ke tla felisa mebuso ka uena. 21 Ka uena ke tla robakanya pere le mopalami oa eona, ’me ka uena ke tla robakanya+ koloi ea ntoa le mopalami oa eona. 22 Ka uena ke tla robakanya monna le mosali, ’me ka uena ke tla robakanya monna-moholo le moshanyana, ’me ka uena ke tla robakanya mohlankana le moroetsana. 23 Ka uena ke tla robakanya molisa le mohlape oa hae, ’me ka uena ke tla robakanya sehoai le sepane sa sona sa liphoofolo, ’me ka uena ke tla robakanya babusisi le batlatsi ba babusisi. 24 Ke tla buseletsa Babylona le baahi bohle ba Kalde bobe bohle ba bona boo ba bo entseng Sione ka pel’a mahlo a lōna,”+ ho bolela Jehova. 25 “Bona! ke khahlanong le uena,+ thaba e senyang,”+ ho bolela Jehova, “uena mosenyi oa lefatše lohle;+ ke tla otlolla letsoho khahlanong le uena ’me ke u phikolose mafikeng ke u etse thaba e chesitsoeng.”+ 26 “Batho ba ke ke ba nka lejoe la sekhutlo kapa lejoe la motheo ho uena,+ kahobane u tla fetoha lesupi ho isa nakong e sa lekanyetsoang,”+ ho bolela Jehova. 27 “Phahamisang pontšo naheng.+ Letsang lenaka har’a lichaba. Halaletsang+ lichaba khahlanong le eona. Bitsang mebuso ea Ararate,+ Mini le Ashkenaze+ khahlanong le eona. Behang molaoli ea thaothang khahlanong le eona. Etsang hore lipere+ li nyolohe joaloka litsie tse mapheoana a liqala. 28 Halaletsang lichaba khahlanong le eona, marena a Media,+ babusisi ba eona le batlatsi ba eona bohle ba babusisi le naha eohle e pusong ea e mong le e mong. 29 Lefatše le reketle ’me le utloe bohloko bo boholo,+ etsoe mehopolo ea Jehova e hlahile khahlanong le Babylona ho etsa hore naha ea Babylona e be ntho e makalloang, e se nang baahi.+ 30 “Banna ba matla ba Babylona ba khaolitse ho loana. Ba ntse ba lutse liqhobosheaneng. Matla a bona a felile.+ Ba fetohile basali.+ Libaka tsa eona tsa bolulo li chesitsoe. Mekoallo ea eona e robehile.+ 31 “Semathi se seng se mathela ho ea kopana le se seng, ’me motlalehi e mong o mathela ho ea kopana le motlalehi e mong,+ ho tlalehela morena oa Babylona hore motse oa hae o hapuoe ka hohle,+ 32 le hore maliboho a nkiloe,+ ’me likepe tsa loli li chesitsoe ka mollo le hore banna ba ntoa ba khathatsehile.”+ 33 Etsoe sena ke seo Jehova oa mabotho, Molimo oa Iseraele a se boletseng: “Morali oa Babylona o joaloka seotlo.+ Ke nako ea ho mo hatakela ka tieo. Ka nakoana o tla fihleloa ke nako ea kotulo.”+ 34 “Nebukadrezare morena oa Babylona o ntjele;+ o mpherekantse. O mpehile joaloka sejana se se nang letho. O nkoentse joaloka noha e khōlō;+ o tlatsitse mpa ea hae ka lintho tsa ka tse monate. O ntlositse. 35 ‘Pefo e entsoeng ho ’na le ’meleng oa ka e be holim ’a Babylona!’ mosali ea lulang Sione o tla rialo.+ ‘Mali a ka a be holim ’a baahi ba Kalde!’ Jerusalema e tla rialo.”+ 36 Ka hona sena ke seo Jehova a se boletseng: “Bona! ke tsamaisa nyeoe ea hao,+ ’me ka sebele ke tla phethisa phetetso bakeng sa hao.+ Ke tla pshesa leoatle la eona, ’me ke tla pshesa liliba tsa eona.+ 37 Babylona e tla fetoha liqubu tsa majoe,+ selao sa liphokojoe,+ ntho e makalloang le ntho e letsetsoang mololi, e se nang moahi.+ 38 Bohle hammoho ba tla puruma joaloka litaoana tse moetse. Ka sebele ba tla rora joaloka malinyane a litau.” 39 “Ha ba futhumetse ke tla beha mekete ea bona ’me ke tla ba tahisa, e le hore ba ka thaba;+ ba tla robala boroko bo hlolang ka nako e sa lekanyetsoang, boo ba ke keng ba tsoha ho bona,”+ ho bolela Jehova. 40 “Ke tla ba theolela tlhabong joaloka nku e tona, joaloka lipheleu hammoho le liphooko.”+ 41 “Sheshake e hapuoe hakaakang,+ ’me Thoriso ea lefatše lohle e nkiloe hakaakang!+ Babylona e fetohile ntho e makalloang hakaakang har’a lichaba!+ 42 Leoatle le nyolohetse Babylona. E koahetsoe ke maqhubu a lona a mangata.+ 43 Metse ea eona e fetohile ntho e makalloang, naha e se nang metsi le thota ea lehoatata.+ E le naha, ha ho na motho ea tla lula ho eona, ’me ha ho na mora oa moloko oa batho ea tla feta ho eona.+ 44 Ke tla lebisa tlhokomelo ea ka ho Bele+ Babylona, ’me ke tla ntša molomong oa hae seo a se metsitseng.+ Lichaba ha li sa tla hlola li phallela ho eena.+ Hape, lerako la Babylona le tla oa.+ 45 “Tsoang ho eena, Lōna sechaba sa ka,+ ’me e mong le e mong a balehise+ moea oa hae bohaleng bo tukang ba Jehova.+ 46 Kapa ho seng joalo lipelo tsa lōna li tla tšoha,+ ’me le tla tšoha ka lebaka la tlaleho e tla utloahala naheng. Tlaleho eo e tla tla ka selemo se le seng, ’me ka mor’a eona selemong se seng ho tla ba le tlaleho le pefo lefatšeng ’me ’musi a be khahlanong le ’musi. 47 Ka hona, bonang! matsatsi aa tla, ’me ke tla lebisa tlhokomelo ea ka litšoantšong tse betliloeng tsa Babylona;+ naha eohle ea eona e tla hlajoa ke lihlong, ’me bohle ba eona ba bolailoeng ba tla oa bohareng ba eona.+ 48 “Maholimo le lefatše le tsohle tse ho tsona li tla hoeletsa ka thabo ka lebaka la Babylona,+ etsoe batlatlapi ba tla tla ho eona ba tsoa leboea,”+ ho bolela Jehova. 49 “Babylona e ne e se feela lebaka la hore ba bolailoeng ba Iseraele ba oe+ empa hape ba bolailoeng ba lefatše lohle ba oele ka lebaka la Babylona.+ 50 “Lōna ba phonyohileng sabole, le ’ne le tsamaee. Le se ke la ema.+ Hopolang Jehova le le hōle,+ ’me e se eka Jerusalema e ka tla lipelong tsa lōna.”+ 51 “Re hlabisitsoe lihlong,+ etsoe re utloile nyeliso.+ Ho tlotloloha ho koahetse lifahleho tsa rōna,+ etsoe basele ba futuhetse libaka tse halalelang tsa ntlo ea Jehova.”+ 52 “Ka hona, bonang! matsatsi aa tla,” ho bolela Jehova, “’me ke tla lebisa tlhokomelo ea ka litšoantšong tsa eona tse betliloeng,+ ’me naheng eohle ea eona ea hlabiloeng o tla bobola.”+ 53 “Esita le haeba Babylona e ka nyolohela maholimong+ ’me le haeba e ka etsa hore bophahamo ba matla a eona e be bo sa atameleheng,+ batlatlapi ba tla tla ho eona ba tsoa ho ’na,”+ ho bolela Jehova. 54 “Mamelang! Ho na le mohoo Babylona,+ le ho oa ho hoholo naheng ea Bakalde,+ 55 etsoe Jehova o tlatlapa Babylona, ’me ka sebele ho eona o tla timetsa lentsoe le leholo,+ ’me maqhubu a bona a tla loebehlana joaloka metsi a mangata.+ Ka sebele lerata la lentsoe la bona le tla tsoa. 56 Etsoe ho tla tla motlatlapi+ holim ’a eona, holim ’a Babylona, ’me ka sebele banna ba eona ba matla ba tla haptjoa.+ Liqha tsa bona li tla robakanngoa,+ etsoe Jehova ke Molimo oa liphetetso.+ Ruri o tla buseletsa.+ 57 Ke tla tahisa+ likhosana tsa hae le ba bohlale ba hae, babusisi ba hae le batlatsi ba babusi ba hae le banna ba hae ba matla, ’me ba tla robala boroko bo hlolang ka nako e sa lekanyetsoang, boo ba ke keng ba tsoha ho bona,”+ ho bolela Morena,+ eo lebitso la hae e leng Jehova oa mabotho.+ 58 Sena ke seo Jehova oa mabotho a se boletseng: “Lerako la Babylona, le hoja le le sephara, ruri le tla heletsoa;+ liheke tsa eona, le hoja li phahame, li tla chesoa ka mollo.+ Lichaba li tla lokela ho sehlela lefeela,+ le lihlopha tsa lichaba li tla sehlela mollo;+ ’me li tla ikhathatsa feela.” 59 Lentsoe leo moprofeta Jeremia a ileng a le laela Seraia mora oa Neria+ mora oa Mahaseia+ ha a ne a ea Babylona le Tsedekia morena oa Juda ka selemo sa bone e le morena; ’me Seraia e ne e le mohlokomeli oa lebotho la ntoa. 60 Jeremia a ngola bukeng+ e le ’ngoe tlokotsi eohle e neng e tla tla ho Babylona, mantsoe ana ’ohle a ngotsoeng khahlanong le Babylona. 61 Ho feta moo, Jeremia a re ho Seraia: “Hang ha u fihla Babylona ’me u e bona, u boele u balle mantsoe ana ’ohle holimo.+ 62 U tla re, ‘Jehova, u buile khahlanong le sebaka sena, e le hore ho se ke ha e-ba le moahi ho sona,+ motho kapa phoofolo e ruuoang, empa hore e be lesupi ho isa nakong e sa lekanyetsoang.’ 63 Etlare ha u qetile ho bala buka ena, u e tlamelle lejoeng, ’me u e lahlele har’a Eufrate.+ 64 U tla re, ‘Ke kamoo Babylona e tla teba kateng ’me le ka mohla e se ke ea phahama ka lebaka la tlokotsi eo ke e tlisang ho eona;+ ka sebele li tla ikhathatsa.’”+ Ho tla fihlela ntlheng ena ke mantsoe a Jeremia.